Hei, denne artikkelen er over ett år gammel og kan inneholde utdatert informasjon

(Dagbladet): Onsdag denne uka var det årsmøte i Vadsø arbeiderparti og Ap-nestleder Helga Pedersen var invitert for å snakke om den politiske situasjonen.



Finnmarken.no skriver at Pedersen brukte sine tilmålte minutter til å slakte Erna Solbergs (Høyre)mindretallsregjering med Fremskrittspartiet.

- Nå har jeg brukt mye tid på å sverte regjeringen, men det er jo viktig. Og det er viktig at alle bidrar til å gjøre nettopp det, sa Helga Pedersen på møtet, skriver Finnmarken.no.

Til avisa avviser hun at sverting er den nye taktikken til Arbeiderpartiet for å vinne tilbake makta.

- Vi skal ikke det. Vi skal være et ansvarlig parti, som skal opptre ryddig og respektfullt, sa hun til avisa etter talen.

Hun ble spurt om hvorfor hun da brukte sverte-ordet i talen.

- Det var bare ... det glapp bare ut av meg. Jeg er trygg på at medlemmene forsto hva jeg mente med det, og at vi selvsagt skal være skikkelige og redelige, sier Helga Pedersen til avisa.

Helga Pedersen er for øyeblikket om bord i et fly og er foreløpig ikke tilgjengelig for spørsmål, oppgir hennes rådgiver Jon Reidar Øyan til Dagbladet.